Soldaat val na sy dood tydens militêre demonstrasie | Maroela Media
'n Suid-Afrikaanse soldaat het die afgelope naweek uit 'n helikopter na sy dood geval tydens 'n militêre demonstrasie.
Die Suid-Afrikaanse Nasionale Weermag (SANW) het bevestig sers. Goodwill Kabelo Moagi (35) het Saterdag per ongeluk uit 'n Oryx-helikopter geval tydens 'n demonstrasie van militêre onttrekking by die spesialemagte-viering in Phalaborwa in Limpopo.
"'n Amptelike ondersoek is van stapel gestuur om die verloop van gebeure wat gelei het tot die noodlottige ongeluk te bepaal," lui 'n verklaring van die SANW.
Genl. Solly Shoke, hoof van die SANW, is luidens die verklaring hartseer oor "die tragiese afsterwe van 'n SANW-lid wat aan die 7- mediese bataljon verbonde was tydens 'n toudemonstrasie in Phalaborwa".
Moagi was die spanleier ten tyde van die ongeluk.
Volgens die verklaring het Shoke, Nosiviwe Mapisa-Nqakula, minister van verdediging en militêre veterane, asook Sam Gulube, die sekretaris van verdediging, hul medelye met die familie, geliefdes, kollegas en vriende van Moagi betuig.
"Mag sy siel in vrede rus."
Eers val ñ brandweerman verdiepings vêr na sy dood, toe ploeg die helikopter tydens ñ demostrasie met die AAD skou en nou hierdie ongeluk! Iets sê vir my opleiding skiet te kort!
@mo. Hy was baie goed opgelei so asb. Dit was n ongeluk wat nie moes gebeur het nie. Sulke goed gebeur al is jy hoe goed opgelei. Simpatie en sterkte aan sy makkers en familie.